Potpora crnogorske dijaspore Rezoluciji o potpori integraciji Crne Gore u NATO
Mi, crnogorski iseljenici Amerike, Kanade i Australije podupiremo u potpunosti Rezoluciju o potpori integraciji Crne Gore u NATO,  koju je crnogorska Skupština nedavno usvojila velikom većinom glasova.

Duboko smo uvjereni da je euroatlanska integracija najbolji izbor za našu Domovinu da bi imala trajni mir, stabilnost, sigurnost i prosperitetniju budućnost svih njenih građana.

To će, nema sumnje, ojačati međunarodni politički položaj Crne Gore i dati impulsa demokratskim procesima i jačanju povjerenja javnosti u državne ustanove, koje će se reformirati u skladu s normama i zakonima Europske unije.

Članstvom u NATO Crna Gora bi postala dio zajednice naroda, s višim životnim standardom, razvijenijom demokracijom i snažnijim gospodarstvom.

Skrećemo pozornost svim građanima Crne Gore da ne nasijedaju na plitku propagandu o neutralnosti i anti-NATO kampanji, koja nema nikakve veze s interesima naše države.

To je u svemu samo nastavak aktivnosti onih istih destruktivnih snaga, koje su se zdušno borile protiv obnove crnogorske nezavisnosti i suvereniteta.

Snage koje desetljećima uporno djeluju pod okriljem i suradnjom sa SPC na uništenju crnogorskog identiteta i zatiranju svega što je crnogorsko.

Poznato je da se u raseljenju po svijetu nalaze na stotine tisuća crnogorskih iseljenika i njihovih potomaka, ili, kako se to popularno kaže, "Još jedna Crna Gora"

"Ogromna većina njih živi u državama koje su već dugo godina članice NATO-a. Svake godine nekoliko stotina milijuna dolara pristiže u Crnu Goru, baš od tih iseljenika, koji su u državama NATO-a  našli perspektivnu budućnost i bolji život. A to je nepobitan dokaz i naš najbolji odgovor tim ostrašćenim protivnicima pristupanju NATO-u",

U ime Udruženja crnogorskih iseljenika Amerike, Kanade i Australije

Blažo Sredanović

Zoran V. Raičević

Mihailo Mandić

21. stoljeće
Povijest